ສືບຕໍ່ຜັນຂະຫຍາຍບັ້ນຂົນຂວາຍ“ຊາວຫວຽດນາມບຸລິມະສິດນຳໃຊ້ສິນຄ້າຫວຽດນາມ”ຢ່າງແຮງ
15 ມີນາ 2015 - 15:13:17
(vovworld) – ຕອນເຊົ້າວັນທີ 15/3, ຢູ່ຮ່າໂນ້ຍ, ກະຊວງອຸດສາຫະກຳ - ການຄ້າ ໄດ້ສົມທົບກັບຄະນະກຳມະການສູນກາງແນວໂຮມປະເທດຊາດ ຫວຽດນາມ ແລະ ບັນດາກະຊວງຄື: ກະຊວງຖະແຫຼງຂ່າວ ແລະ ສື່ສານ, ກະຊວງວິທະຍາສາດ ແລະ ເຕັກໂນໂລຢີ, ກະຊວງກະສິກຳ ແລະ ພັດທະນາຊົນນະບົດ ຈັດຕັ້ງພິທີມອບລາງວັນ “ຜະລິດຕະພັນ, ການບໍລິການເຄື່ອງໝາຍການຄ້າ ຫວຽດນາມ ດີເດັ່ນຕອບສະໜອງບັ້ນຂົນຂວາຍຊາວ ຫວຽດນາມ ບຸລິມະສິດນຳໃຊ້ສິນຄ້າ ຫວຽດນາມ” ປີ 2014 - ຄັ້ງທີ 1. ນີ້ແມ່ນເຫດການເພື່ອແນໃສ່ຮັບຮູ້, ເຊີດຊູບັນດາວິສາຫະກິດຜະລິດອຸດສາຫະກຳ, ແຈກຢາຍ, ການຄ້າບໍລິການ… ປະຕິບັດບັ້ນຂົນຂວາຍ “ຊາວ ຫວຽດນາມ ບຸລິມະສິດນຳໃຊ້ສິນຄ້າ ຫວຽດນາມ” ເປັນຢ່າງດີ.
ກ່າວຄຳເຫັນທີ່ພິທີ, ທ່ານ ຫງວຽນທ້ຽນເຍີນ, ປະທານຄະນະກຳມະການສູນກາງແນວໂຮມປະເທດຊາດ ຫວຽດນາມ, ຫົວໜ້າຄະນະຊີ້ນຳສູນກາງບັ້ນຂົນຂວາຍ “ຊາວ ຫວຽດນາມ ບຸລິມະສິດນຳໃຊ້ສິນຄ້າ ຫວຽດນາມ”, ເນັ້ນໜັກວ່າ: ຜ່ານ 5 ປີແຫ່ງການຜັນຂະຫຍາຍ, ບັ້ນຂົນຂວາຍ “ຊາວ ຫວຽດນາມ ບຸລິມະສິດນຳໃຊ້ສິນຄ້າ ຫວຽດນາມ” ໄດ້ປະກອບສ່ວນຢ່າງຕັ້ງໜ້າເຂົ້າໃນການພັດທະນາເສດຖະກິດ - ສັງຄົມຂອງປະເທດຊາດ, ພ້ອມທັງພັດທະນາລະບົບໃຊ້ສອຍສິນຄ້າ ແລະ ສ້າງຈິດຕະໃໝ່ - ຜູ້ອຸປະໂພກບໍລິໂພກເຊື່ອໝັ້ນ, ເອົາໃຈໃສ່ຊົມໃຊ້ສິນຄ້າ ຫວຽດນາມ ທີ່ມີຄຸນນະພາບສູງ. ທ່ານ ຫງວຽນທ້ຽນເຍີນ ສະເໜີ, ໃນໄລຍະຈະມາເຖິງ, ບັນດາກະຊວງ, ຂະແໜງການສູນກາງ, ອຳນາດການປົກຄອງທ້ອງຖິ່ນຕ້ອງສືບຕໍ່ຜັນຂະຫຍາຍບັ້ນຂົນຂວາຍ “ຊາວ ຫວຽດນາມ ບຸລິມະສິດນຳໃຊ້ສິນຄ້າ ຫວຽດນາມ” ຢ່າງແຮງ, ສຸມໃສ່ປະຕິບັດແຜນຮ່າງພັດທະນາຕະຫຼາດພາຍໃນປະເທດຕິດພັນກັບບັ້ນຂົນຂວາຍ “ຊາວ ຫວຽດນາມ ບຸລິມະສິດນຳໃຊ້ສິນຄ້າ ຫວຽດນາມ” ເຊິ່ງໄດ້ນາຍົກລັດຖະມົນຕີໄດ້ອະນຸມັດຜ່ານ.